CELEX: 32013R0531
Language: hu
Date: 2013-06-10 00:00:00
Title: A Bizottság 531/2013/EU végrehajtási rendelete ( 2013. június 10. ) a 341/2007/EK rendeletnek a fokhagymára vonatkozó behozatali engedélyek rendszere tekintetében, Horvátország csatlakozása okán történő módosításáról

11.6.2013   
            
            
               HU
            
            
               Az Európai Unió Hivatalos Lapja
            
            
               L 159/5
            
         A BIZOTTSÁG 531/2013/EU VÉGREHAJTÁSI RENDELETE
   (2013. június 10.)
   a 341/2007/EK rendeletnek a fokhagymára vonatkozó behozatali engedélyek rendszere tekintetében, Horvátország csatlakozása okán történő módosításáról
   AZ EURÓPAI BIZOTTSÁG,
   tekintettel Horvátország csatlakozási szerződésére és különösen annak 3. cikke (4) bekezdésére,
   tekintettel Horvátország csatlakozási okmányára és különösen annak 41. cikkére,
   mivel:
   
               (1)
            
            
               A 341/2007/EK bizottsági rendelet (1) a harmadik országokból behozott fokhagymára és más mezőgazdasági termékekre vonatkozóan vámkontingensek megnyitásáról és kezeléséről, valamint behozatali engedélyek és származási bizonyítványok rendszerének bevezetéséről rendelkezik.
            
         
               (2)
            
            
               A 341/2007/EK rendelet 4. cikke megkülönbözteti a hagyományos és az új importőröket olyan kereskedők tekintetében, akik fokhagymára vonatkozóan behozatali engedély iránti kérelmet nyújthatnak be a rendelet értelmében megnyitott és kezelt vámkontingensek alapján.
            
         
               (3)
            
            
               Tekintettel Horvátország 2013. július 1-jére tervezett uniós csatlakozására, átmeneti szabályokat kell megállapítani annak érdekében, hogy a horvátországi importőrök hagyományos importőrökként részesüljenek a behozatali vámkontingensek nyújtotta előnyökből. E szabályokat csak addig kell alkalmazni, amíg a szóban forgó importőrök meg nem tudnak felelni a meglévő szabályoknak.
            
         
               (4)
            
            
               A 341/2007/EK rendeletet ezért ennek megfelelően módosítani kell.
            
         
               (5)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   A 341/2007/EK rendelet módosítása
   A 341/2007/EK rendelet 4. cikkének (2) bekezdése a következő, negyedik albekezdéssel egészül ki:
   
      „Horvátország esetében a 2013/2014-es, 2014/2015-ös és 2015/2016-os behozatali vámkontingens-időszak vonatkozásában:
      
                  a)
               
               
                  az első albekezdés a) pontja nem alkalmazandó; és
               
            
                  b)
               
               
                  »az Unióba irányuló behozatal« olyan származási országokból történő behozatal, amelyek 2013. július 1-jén az Uniónak nem voltak tagállamai.”
               
            
   2. cikk
   Hatálybalépés
   Ez a rendelet Horvátország csatlakozási szerződésének hatálybalépése esetén, annak hatálybalépése napján lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. június 10-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 90., 2007.3.30., 12. o.